Саһылы бултааһын

(сиэр-туом туруоруутун сценарийа)

Саха Өрөспүүбүлүкэтин култуураҕа уонна духуобунай сайдыыга министиэристибэтэДьокуускайдааҕы А.Д. Макарова аатынан культура уонна искусство колледжа

Дьокуускай, 2024

**Саһылы бултааһын (сиэр-туом туруоруутун сценарийа)** / Саха Өрөспүүбүлүкэтин култуураҕа уонна духуобунай сайдыыга министиэристибэтэ, Дьокуускайдааҕы А. Д. Макарова аатынан культура уонна искусство колледжа ; хомуйан оҥордулар В. В. Мыреева, М. Н. Винокуров ; сценарийы сурууйуу М.С. Капитонова ; видеоҕа устуу, монтаж И.А. Семенов, М. М. Бережнов ; тыаһы-ууһу таҥыы С. П. Олесов, Р. А. Борисов ; компьютерга таҥыы М.А. Слепцова. - Дьокуускай : ЯККиИ, 2024. - 7 с.

Хомуйан оҥордулар М. Н. Винокуров, В. В. Мыреева.

Сценарийы сурууйуу М.С. Капитонова.

Видеоҕа устуу, монтаж И.А. Семенов, М. М. Бережнов, А.С. Рожин.

Тыаһы-ууһу таҥыы С. П. Олесов, Р. А. Борисов.

Компьютерга таҥыы М.А. Слепцова.

СЦЕНАРИЙ

**«Саһылы бултааһын сиэрэ-туома»**

**Оруолларга:**

**Баһылай (**булчут, отутуттан тахсыбыт киһи) – Леонтьев Иван.

**Маайыс (**отуттан тахсыбыт дьахтар, Баһылай кэргэнэ) – Черова Аурика.

**Ньургуһун (**Баһылайдаах кыыстара, уон саастаах) – Адамова Александра.

*Оһох тыаһа, ыт үрэр саңата. Балаҕан тас, ис өттө көстөр. Ийэ ыллыы-ыллыы кээнчэни абырахтыы олорор.* *Кыыс остуолга оонньуу олорор.*

*Баһылай дьиэ аанын тоңсуйар.* *Ньургуһун ийэтигэр сүүрэн кэлэр.*

**Ньургуһун:** Ийээ, ким эрэ кэллэ.

*Маайыс кыыһынаан соһуйаллар. Сирэй сирэйдэрин көрсөллөр.*

**Маайыс:** Бай, бу ким кэллэҕэй. Ким кэллэ?

*Баһылай истэн туран иһигэр үөрэр.*

**Баһылай:** Һэ-һэ-һэ! Мин Баай Байанай кэллим.

**Маайыс:** Һуу тоҕо үчүгэйэй, Баай Байанай илэ бэйэтинэн кэлбит! Һуу, бу дьолу, бу үөрүүнү!

**Ньургуһун:** Баай байанай кэллэ, Баай байанай кэллэ!

*Маайыс кыыһын кытта аан диэкки бараллар*

**Баһылай:** Һэ-һэ-һээ! Ааҥҥытын арыйа тардыҥ! Һэ-һэ-һээ!

**Ньургуһун:** Аҕаа кэллэ.

**Маайыс:** Баай Байанай киир, аас.

*Баһылай дьиэҕэ киирэн саһылы бэрэмэдэйтэн хостоон таһааран үөрбүт-көппүт сирэйдээх саҥарар.*

**Баһылай:** Баай Байанай мааны кыыһа кэллэ.

*Дьахтар илиитигэр ылар.*

**Маайыс:** Маанылаах ыалдьыппытын бастыҥ ороммутугар сытыарыахха. Мааны ыалдьыт буол, мааны кыыспыт сытан сынньан.

*Маайыс саһылын ороҥҥо илдьэн сытыарар, саһыл төбөтүн былаатынан баайар.*

**Баһылай:** Дьэ эрэ! Баай Байанайга махтаныах, амтаннаах ас үрдүн охторуох.

*Баһылай саһылы ылан оһох иннигэр кэлэн сөһүргэстээн олорор. Саһылы илин икки атаҕыттан тутан олорон алгыс этэр. Ньургуһун оһох иннигэр аҕатын аттыгар дьиктиргээбиттии көрөн олорор уонна аҕатын тылын хатылаһар.*

**Баһылай:**Сук! Сук! Сук! *(кыыс хатылыыр)*

Һэ-һэ, һээ!

Кыһыл саһыл ыалыктаах,

Хара саһыл хаппардаах,

Быалаах кэрэмэс кымньыылаах,

Өйдөөх буурай оонньуулаах,

Бардам тутуу

Барылы кэскил

Баай Барыылаах

Тойон эһэм!

Үөр-көт!

Күлүм аллай, мичик аллай!

Сук! Сук! Сук! *(кыыс хатылыыр)*

Һэ-һэ, һээ!

Баай Байанай тойон эһэккээм,

Сылдьар ыырбар, сылдьар орохпор

Кэтит кэскил кэһиигинэн

Кэнэҕэһин даҕаны

Тосхойо турар буоллаҕыҥ дуу!

Сук! Сук! Сук! *(кыыс хатылыыр)*

Һэ-һэ, һээ!

Баай Байанай тойон эһэккээм,

Арыылаах-сыалаах аһынан

Айах тутан күндүлээн эрэбин!

Сук! Сук! Сук! *(кыыс хатылыыр)*

Һэ-һэ, һээ!

Баай Байанай тойон эһэккээм,

Куула тыаҕыттан

Күндү түүлээхтэргин

Сылдьар суолбар

Күөйэн, үүрэн

Күндулүүр буолаар дуу!

Сук! Сук! Сук! *(кыыс хатылыыр).*

Һэ-һэ, һээ!

**Ньургуһун:** Аҕаа, миэхэ биэр.

**Баһылай:** Булдунан оонньооботтор, тоойуом.

**Маайыс:** Маанылаах кыыспытын, күндү ыалдьыппытын бастыҥ ороммутугар сытыарабыт.

**Маайыс:** Ньургуһун,һыллый, арыыны аҕал эрэ.

*Кыыс арыыны аҕалан биэрэр, ийэтэ тугу гынарын сэргии көрөн чохчойон олорор. Кыыс дьиктиргээбиттии ийэтин хамсаныыларын көрөн олорор.*

**Маайыс:** Мааны ыалдьыппытын аһатыахха. Мааны ыалдьыппыт аһаа-сиэ, мааны кыыспыт муннун, айаҕын сотуохха.

*Дьахтар саһыл муннун, айаҕын арыынан сотор.*

**Ньургуһун:** Мааны ыалдьыппыт аһаа-сиэ.

**Маайыс:** Мааны ыалдьыппытын киэргэтиэхэ.

*Ытарҕатын устан саһыл кулгааҕар иилэр.*

**Ньургуһун:** Мааны кыыс эчи маанытын.

**Маайыс:** Мааны ыалдьыппыт сытан сынньан.

*Маайыс чэй бэлэмнээбитинэн барар. Кыыһа көмөлөһөр.*

**Маайыс:** Чэ, Баһылай, чэйдиэххэйин.

**Баһылай:** Чэйдээн буоллаҕа.

*Уот хараҥарар*

*Видео матырыйаалга сыһыарыы*

Саһылы бултааһын (сиэр-туом туруоруутун сценарийа)

**Хомуйан оҥордулар**

**Мыреева Василиса Вячеславовна, Винокуров Михаил Николаевич**

**Дьокуускай, «ДьКуоИК», 2024**

*Приложение к видеоматериалу*

САҺЫЛЫ БУЛТААҺЫН

(СИЭР- ТУОМ ТУРУОРУУТУН СЦЕНАРИЙА)

Составители

**Винокуров Михаил Николаевич**

**Мыреева Василиса Вячеславовна**

**Якутск, «ЯККиИ», 2024**

**На якутском языке**

САҺЫЛЫ БУЛТААҺЫН

(СИЭР- ТУОМ ТУРУОРУУТУН СЦЕНАРИЙА)

**Хомуйан оҥордулар**

**Винокуров Михаил Николаевич**

**Мыреева Василиса Вячеславовна**